R. Kaliňák, podpredseda vlády a minister vnútra SR: (2008-07-02):
Čo sa týka výberu pokút, pán poslanec Šimko, rád by som vám povedal, že to, čo ste vlastne dávali vo svojom „pozmeňováku“, je priestor pre zvyšovanie korupcie. Len čo budete vyjednávať o dĺžke odňatia vodičského preukazu, alebo budete dávať nejaké šeky, je to presne ten prípad, kde tá korupcia má svoj priestor. Desaťtisícový šek mi dáte za 2-tisíc korún? Alebo za 3-tisíc korún, že by som ho nedostal? Toto je presne ten problém. Priame finančné vyberanie pokút máme už nastavené aj cez inšpekciu, kde vlastne k tomu znižovaniu priestoru pre korupciu môže prísť. Platobné terminály sú v tejto chvíli už v príprave. To znamená, s tým naozaj počítame. Čo sa týka poisťovní. To, čo ste navrhli, ja viem, že ste to nedali ako pozmeňujúci návrh, len ste uvažovali nad tým, tak potom to ustanovenie je nejednotné. Nie ustanovenie o zimných pneumatikách. Viete, na jednej strane kritizujete nejednotnosť, na druhej strane vlastne navrhujete nejednotnosť. To je ten problém. A čo je veľmi dôležité, poisťovne si žiadajú od nás, vyberajú poistné pre seba a žiadajú, aby im polícia asistovala. To je neprijateľné. V každom štáte je bežné, že sa proste pri malých nehodách vinníci dohodnú. Čo s tým má polícia? Je proste neakceptovateľné, aby potom pri vážnych nehodách museli čakať ľudia na políciu len preto, lebo poisťovňa si vyžaduje pri desaťtisícovej nehode záznam policajného priestupku, alebo teda dopravnej nehody. To potom naozaj nemôžeme poskytnúť tú službu, ktorú máme pri závažných dopravných nehodách. To je zásadný problém. Obhajoba antiradarov? Pán poslanec, dúfam, že som zle počul. To je proste obhajoba  prostriedkov, ktoré slúžia proti výkonu spravodlivosti alebo teda zákonnosti. Obhajujete tých, ktorí sa bránia zákonnosti? To predpokladám, že bol len omyl a nebola to pravda. Zakázať chodcom pobyt pri priechodoch, to si neviem predstaviť v realite. To naozaj zimné pneumatiky a ich ustanovenie ohľadne vrstvy snehu je v porovnaní s týmto návrhom, ktorý ste podali, jedno čisté, jasné a stručné ustanovenie, ako zakázať chodcom pobyt pri priechodoch. Neviem si to predstaviť. Rozumiem tomu nápadu, myšlienka nie je zlá, len neviem si to predstaviť realizovať, keď si predstavíte, v akých rôznych polohách sa priechody nachádzajú. Mestské polície. Mestská polícia má na starosti verejný poriadok, nie dopravu, to je z jej zákona. Len čo mala mestská polícia k dispozícii radar, nerobila nič iné, len merala a mestský poriadok a vôbec verejný poriadok im bol ukradnutý a robila jednu zásadnú vec, ktorá porušovala zákon, vyberala pokuty do mestských pokladníc, hoci zákon o priestupkoch hovorí jasne, že sú príjmom štátneho rozpočtu. Porušovali zákon o výbere pokút. Mestské polície nikdy nechcú merať, ak budú vyberať peniaze pre štátny rozpočet, čo zákon predpokladá. Iba vtedy by to bolo pre nich zaujímavé, keby to vyberali pre pána starostu a pre pána primátora do rozpočtu, vtedy by to atraktívne bolo, ale vtedy merajú a nerobia nič iné. Keď si predstavíte, že priemerne mesto má mestských policajtov asi štyroch alebo šiestich, to znamená, že v službe sú zhruba dvaja, ak majú merať, nebudú robiť nič iné. Čiže sú potom zbytoční. A dopravná polícia dostatočný počet prostriedkov má, i keď menej ľudí, ktorí boli odobratí v uplynulých štyroch rokoch. Myslím, že nebudem dlhšie zdržiavať, keďže máte hlasovanie, páni poslanci, vrátime sa k tomu ešte poobede.